Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Ar Eiropas Savienības (ES) starpniecību organizētās Serbijas un Kosovas sarunas nav atrisinājušas abu valstu domstarpības, tomēr puses vienojušās par sarunu turpināšanu, paziņojis ES ārlietu dienesta vadītājs Žuzeps Borels.

Borels nesniedza paskaidrojumus par to, kas kavējis panākt vienošanos, taču atzina, ka tā nav bijusi "normāla tikšanās", un pauda satraukumu par "pieaugošo spriedzi Kosovas ziemeļos".

Borela vadītajās sarunās, kuru mērķis bija mazināt spriedzi abu valstu attiecībās, kas jūlija beigās noveda pie vardarbības uzliesmojuma serbu minoritātes apdzīvotajā Kosovas ziemeļdaļā, piedalījās Serbijas prezidents Aleksandrs Vučičs un Kosovas premjerministrs Albins Kurti. Apliecinot situācijas nopietnību, Peters Petkovičs, viens no Serbijas prezidenta padomniekiem, žurnālistus informēja, ka Vučičs pēc atgriešanās Belgradā piektdien uzstāsies "ar vienu no savām svarīgākajām runām" Kosovas jautājumā.

Galvenie jautājumi, kas ir pašreizējā spriedzes pieauguma pamatā, ir Kosovas automobiļu numurzīmes, kuras Priština pieprasa ieviest visā valsts teritorijā, tostarp arī serbu minoritātes apdzīvotajā ziemeļdaļā, kā arī Kosovas jaunie ieceļošanas noteikumi, kas paredz, ka personām, kurām ir Serbijas personas apliecības, pēc ierašanās Kosovā tās jānomaina pret īpašu pagaidu dokumentu.

Veselības ministrija (VM) rosina turpmāk nepiemērot vakcinācijas pret Covid-19 prasības koledžās un augstskolās studējošajiem, liecina saskaņošanai iesniegtie grozījumi noteikumos par epidemioloģiskās drošības pasākumiem Covid-19 infekcijas izplatības ierobežošanai.

VM skaidro, ka patlaban izglītības sektorā vairs netiek noteiktas īpašas vakcinācijas prasības, līdz ar to nav pamata šādu prasību attiecināt arī uz studējošajiem.

Tādējādi grozījumu projekts paredz noteikt, ka turpmāk koledžās un augstskolās studējošajiem vakcinācijas vai pārslimošanas sertifikāts būs nepieciešams tikai, lai piedalītos studiju programmas praksē vai praktiskās daļas apguvē tematiskajā jomā "Veselības aprūpe", ja attiecīgā izglītības iestāde ir pieņēmusi lēmumu par sertifikāta nepieciešamību.

VM arī rosina uz nākamo gadu pagarināt noteikumos ietverto atļauju attālināti īstenot individuālās konsultācijas mācību priekšmetos (kursos), kuros izglītojamiem 2022./2023.mācību gadā ir paredzēti valsts pārbaudes darbi izglītības pakāpes noslēgumā.

Rosināts arī paplašināt to klašu loku, kam izglītības process īstenojams tikai klātienē, gan izņemot gadījumus, kad klase atrodas karantīnā. Ja iepriekš tāds regulējums attiecās uz 1.-3.klasi, tad piedāvāts to noteikt no 1. līdz 6.klasei.

Noslēgušies robežšķērsošanas vietas "Terehova" pirmā posma modernizācijas būvdarbi, kuru laikā pārbūvēti un paplašināti seši kontroles paviljoni un kontroles nojumes, servera telpa un uzstādītas jaunas attīrīšanas iekārtas, informēja "Valsts nekustamie īpašumi" (VNĪ).

Paralēli pirmā posma modernizācijas darbiem 2021. gadā sākts arī otrais modernizācijas posms, kurā izbūvēs termināli pasažieru bagāžas kontrolei 399 kvadrātmetru platībā un modernizēs administratīvās ēkas inženierkomunikācijas.

Robežšķērsošanas punkts "Terehova" ir visnoslogotākā robežšķērsošanas vieta uz Latvijas austrumu robežas, kas vienlaikus ir arī Eiropas Savienības ārējā robeža.

Latvijas un Eiropas Savienības drošībai nozīmīgu objektu uzturēšana un robežu attīstīšana ir viens no VNĪ darbības virzieniem. Kopumā VNĪ vadībā īstenoto robežšķērsošanas vietu modernizācijā šobrīd tiek ieguldīts aptuveni 121 miljons eiro.

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.